CELEX: 62008CA0568
Language: da
Date: 2010-12-09 00:00:00
Title: Sag C-568/08: Domstolens dom (Anden Afdeling) af 9. december 2010 — Combinatie Spijker Infrabouw-De Jonge Konstruktie, Van Spijker Infrabouw BV og De Jonge Konstruktie BV mod Provincie Drenthe (anmodning om præjudiciel afgørelse fra Rechtbank Assen — Nederlandene) (Offentlige kontrakter — klageprocedurerne i forbindelse med indgåelse af offentlige bygge- og anlægskontrakter — direktiv 89/665/EØF — forpligtelse for medlemsstaterne til at sikre klageprocedurer — national lovgivning, hvorefter den domstol, der træffer afgørelse om foreløbige forholdsregler, kan godkende en afgørelse om tildeling af en offentlig kontrakt, som den domstol, der realitetsbehandler sagen, efterfølgende kan fastslå er i strid med EU-retten — forenelighed med direktivet — tilkendelse af erstatning til skadeslidte bydende — betingelser)

19.2.2011   
            
            
               DA
            
            
               Den Europæiske Unions Tidende
            
            
               C 55/3
            
         Domstolens dom (Anden Afdeling) af 9. december 2010 — Combinatie Spijker Infrabouw-De Jonge Konstruktie, Van Spijker Infrabouw BV og De Jonge Konstruktie BV mod Provincie Drenthe (anmodning om præjudiciel afgørelse fra Rechtbank Assen — Nederlandene)
   (Sag C-568/08) (1)
   
   (Offentlige kontrakter - klageprocedurerne i forbindelse med indgåelse af offentlige bygge- og anlægskontrakter - direktiv 89/665/EØF - forpligtelse for medlemsstaterne til at sikre klageprocedurer - national lovgivning, hvorefter den domstol, der træffer afgørelse om foreløbige forholdsregler, kan godkende en afgørelse om tildeling af en offentlig kontrakt, som den domstol, der realitetsbehandler sagen, efterfølgende kan fastslå er i strid med EU-retten - forenelighed med direktivet - tilkendelse af erstatning til skadeslidte bydende - betingelser)
   2011/C 55/05
   Processprog: nederlandsk
   
      Den forelæggende ret
   
   Rechtbank Assen
   
      Parter i hovedsagen
   
   
      Sagsøgere: Combinatie Spijker Infrabouw-De Jonge Konstruktie, Van Spijker Infrabouw BV og De Jonge Konstruktie BV
   
      Sagsøgt: Provincie Drenthe
   
      Sagens genstand
   
   Anmodning om præjudiciel afgørelse — Rechtbank Assen — fortolkning af artikel 1, stk. 1 og 3, og artikel 2, stk. 1 og 6, i Rådets direktiv 89/665/EØF af 21. december 1989 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, som ændret ved direktiv 2007/66/EF (EUT L 395, s. 33) — national lovgivning, hvori det er fastsat, at både forvaltningsdomstole og civile domstol kan have kompetence, hvilket kan føre til indbyrdes modstridende afgørelser — forvaltningsdomstolens bemyndigelse begrænset til bedømmelse af afgørelsen om udbudsproceduren — udelukkelse i tilfælde af afgørelser om tildeling af kontrakten til en af de bydende — tildeling af erstatning med tillæg af renter
   
      Konklusion
   
   
               1)
            
            
               Artikel 1, stk. 1 og 3, og artikel 2, stk. 1 og 6, i Rådets direktiv 89/665/EØF af 21. december 1989 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, som ændret ved Rådets direktiv 92/50/EØF af 18. juni 1992, er ikke til hinder for en ordning, hvor den eneste procedure for opnåelse af en hurtig domstolsafgørelse er kendetegnet ved den omstændighed, at den er rettet mod en hurtig foreløbig forholdsregel, at der ikke finder nogen udveksling af synspunkter mellem advokater sted, at der som regel kun forekommer skriftlig bevisførelse, at de retlige bevisregler ikke finder anvendelse, og at dommen ikke fører til den endelige afgørelse af retsstillingen og ikke indgår i en proces, der fører til en endelig afgørelse.
            
         
               2)
            
            
               Direktiv 89/665, som ændret ved direktiv 92/50, skal fortolkes således, at det ikke er til hinder for, at en domstol, der skal træffe afgørelse om foreløbige forholdsregler, for at vedtage en midlertidig foranstaltning foretager en fortolkning af Europa-Parlamentets og Rådets direktiv 2004/18/EF af 31. marts 2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter, som den domstol, der træffer afgørelse om realiteten, efterfølgende fastslår er fejlagtig.
            
         
               3)
            
            
               For så vidt angår statens ansvar for tab, som er forvoldt borgerne på grund af tilsidesættelser af EU-retten, der må tilregnes staten, har skadelidte borgere en ret til erstatning, såfremt den EU-retlige bestemmelse, der er tilsidesat, har til formål at tillægge dem rettigheder, at tilsidesættelsen af denne bestemmelse er tilstrækkeligt kvalificeret, og at der er en direkte årsagsforbindelse mellem denne tilsidesættelse og borgernes tab. I fravær af EU-retlige bestemmelser på området tilkommer det den enkelte medlemsstat i sit retssystem, når disse betingelser er opfyldt, at fastsætte de kriterier, hvorefter erstatning for tilsidesættelse af de EU-retlige udbudsbestemmelser skal fastsættes og vurderes, for så vidt som ækvivalensprincippet og effektivitetsprincippet er iagttaget.
            
         
      (1)  EUT C 69 af 21.3.2009.